รัฐบาลปัดเตรียมรัฐประหาร เตือนม็อบชุมนุมพรุ่งนี้ อย่ารุกล้ำพื้นที่ สนง.ทรัพย์สินฯ
นายอนุชา บูรพชัยศรี โฆษกรัฐบาล ปัดข่าวเตรียมรัฐประหาร หลังสื่อโซเชียลระบุพบเฮลิคอปเตอร์จำนวนมากบินต่ำในพื้นที่กรุงเทพฯ พร้อมเตือนม็อบชุมนุมหน้า สนง.ทรัพย์สินฯ พรุ่งนี้ (25 พ.ย.) อย่ารุกล้ำพื้นที่ 
นายอนุชา บูรพชัยศรี โฆษกรัฐบาล ปัดข่าวเตรียมรัฐประหาร หลังสื่อโซเชียลระบุพบเฮลิคอปเตอร์จำนวนมากบินต่ำในพื้นที่กรุงเทพฯ พร้อมเตือนม็อบชุมนุมหน้า สนง.ทรัพย์สินฯ พรุ่งนี้ (25 พ.ย.) อย่ารุกล้ำพื้นที่
24 พ.ย. 2563

นายอนุชา บูรพชัยศรี โฆษกประจำสำนักนายกรัฐมนตรี กล่าวถึงการชุมนุมของกลุ่มราษฎรในวันพรุ่งนี้ (25 พ.ย.63) โดยยอมรับว่า รัฐบาลมีความกังวลว่าอาจเกิดความรุนแรงหากผู้ชุมนุมไม่ได้ปฏิบัติตามที่เจ้าหน้าที่ตำรวจได้แจ้งเตือน ซึ่งที่ผ่านมาเจ้าหน้าที่ได้แจ้งเตือนว่า อะไรที่สามารถดำเนินการได้หรือไม่ได้ โดยในวันพรุ่งนี้ที่กลุ่มผู้ชุมนุมจะเดินทางไปยังสำนักงานทรัพย์สินพระมหากษัตริย์ ทางตำรวจก็ได้แจ้งแล้วว่า ขอความร่วมมือไม่ให้รุกล้ำเข้าไปในพื้นที่ โดยในรายละเอียดต้องรอฟังเจ้าหน้าที่ชี้แจงอีกครั้ง
ทั้งนี้ การชุมนุมทุกอย่างควรจะต้องเป็นไปด้วยความสงบ เคารพกฎหมาย เพื่อไม่ให้เกิดเหตุการณ์เหมือนการชุมนุมหน้ารัฐสภา หรือหน้าสำนักงานตำรวจแห่งชาติ ซึ่งพบว่าผู้ชุมนุมกระทำผิดกฎหมายอย่างชัดเจน มีการทำลายทรัพย์สินของทางราชการและเอกชน ซึ่งเจ้าหน้าที่ก็ต้องดำเนินการตามกฎหมาย
“สิ่งสำคัญคือการที่ทุกคนต้องอยู่ภายใต้กฎหมายเดียวกัน ก็จะทำให้ทุกอย่างอยู่โดยสงบ จึงขอให้หลีกเลี่ยงการเผชิญหน้า และหลีกเลี่ยงการกระทำผิด เจ้าหน้าที่จะต้องปฏิบัติตามหน้าที่ตามที่นายกรัฐมนตรีระบุว่าให้ใช้กฎหมายทุกอย่างเข้มข้นขึ้น”นายอนุชา กล่าว
ทั้งนี้ นายอนุชา ยังกล่าวถึงข่าวลือที่แพร่สะพัดในสื่อโซเชียลว่าพบเฮลิคอปเตอร์จำนวนมากบินต่ำในพื้นที่กรุงเทพฯ ว่า ไม่เกี่ยวข้องกับการชุมนุมใดๆทั้งสิ้น โดยได้รับการชี้แจงจากเจ้าหน้าที่ตำรวจว่าเป็นเรื่องเกี่ยวข้องกับภารกิจอื่นด้านความมั่นคง ไม่ใช่เตรียมการเพื่อรัฐประหารตามที่มีกระแสข่าว